Samson et Dalila
Samson et Dalila er en opera i tre akter af Camille Saint-Saëns. Librettoen er af Ferdinand Lemaire (1832-1879) og bygger på beretningen fra Det Gamle Testamente (Dom., kap.16) om Dalilas forførelse af Samson.
Komponisten var oprindelig begyndt på et oratorium over emnet, men blev af librettisten overtalt til at komponere en opera i stedet for. Handlingen foregår i Gaza 1150 f.v.t.
Samson et Dalila blev færdigkomponeret i 1876, men da ingen franske teatre var interesseret i at opføre operaen, blev den med komponisten Franz Liszts hjælp uropført (i tysk oversættelse) i Weimar i 1877.
Den første franske opførelse fandt sted i Rouen i 1890, mens Pariseroperaen først satte den op i 1892. I løbet af 1890'erne blev Samson et Dalila en international succes, og i vore dage er det den eneste af Saint-Saëns' operaer, der stadig opføres jævnligt.